title: Директива (ЕС) 2015/719 на Европейския парламент и на Съвета от 29 април 2015 година за изменение на Директива 96/53/ЕО на Съвета относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик (Текст от значение за ЕИП)

text:
                  6.5.2015

                  BG

                  Официален вестник на Европейския съюз

                  L 115/1

            ДИРЕКТИВА (ЕС) 2015/719 НА ЕВРОПЕЙСКИЯ ПАРЛАМЕНТ И НА СЪВЕТА
      от 29 април 2015 година
      за изменение на Директива 96/53/ЕО на Съвета относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик
      (текст от значение за ЕИП)
      ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
      като взеха предвид Договора за функционирането на Европейския съюз, и по-специално член 91 от него,
      като взеха предвид предложението на Европейската комисия,
      след предаване на проекта на законодателния акт на националните парламенти,
      като взеха предвид становището на Европейския икономически и социален комитет (1),
      след консултация с Комитета на регионите,
      в съответствие с обикновената законодателна процедура (2),
      като имат предвид, че:

                  (1)

                  Трябва да се подчертае необходимостта да се намалят емисиите на парникови газове, и особено емисиите на въглероден диоксид (CO2), да се подобри пътната безопасност, да се адаптира съответното законодателство към технологичното развитие и променящите се потребности на пазара и да се улесни интермодалният транспорт, като същевременно се гарантира за ненарушаване на конкуренцията и защита на пътната инфраструктура.

                  (2)

                  Технологичното развитие дава възможност за добавяне на прибиращи се или сгъваеми аеродинамични елементи в задната част на превозните средства. Това обаче би довело до превишаване на максимално допустимите дължини съгласно Директива 96/53/ЕО на Съвета (3). Поради това е уместно да се предвиди дерогация от максимално допустимите дължини. Целта на настоящата директива е да позволи инсталирането на такива елементи веднага след като се транспонират или приложат необходимите изменения на техническите изисквания за типово одобрение на аеродинамичните елементи и след като Комисията приеме актовете за изпълнение за установяване на оперативните правила за използване на такива елементи.

                  (3)

                  Подобряването на аеродинамичните характеристики на кабината на моторните превозни средства, евентуално в съчетание с прибиращи се или сгъваеми аеродинамични елементи, прикрепени зад превозното средство, би позволило значително повишаване на енергийната ефективност на превозните средства. Това подобряване обаче е невъзможно при сегашните ограничения на дължините, установени с Директива 96/53/ЕО, без да се намали товароносимостта на превозните средства и без да се застраши икономическото равновесие на сектора на автомобилния транспорт. Поради това е необходима дерогация от максимално допустимите дължини. Тази дерогация не следва да се използва за увеличаване на товароносимостта на превозното средство.

                  (4)

                  Съгласно рамката на Директива 2007/46/ЕО на Европейския парламент и на Съвета (4) аеродинамичните елементи, които надвишават 500 mm на дължина, и моторните превозни средства, оборудвани с кабини, подобряващи аеродинамичните им характеристики, в случай че тези превозни средства надвишават ограниченията, установени в Директива 96/53/ЕО, следва да бъдат типово одобрени преди пускането им на пазара.

                  (5)

                  Възможността превозните средства да имат нов профил на кабините ще допринесе за подобряване на пътната безопасност чрез намаляване на невидимите за водача зони, включително тези под предното стъкло, и трябва да спомогне за спасяването на живота на многобройни уязвими участници в пътното движение, като пешеходци или колоездачи. Един нов профил би позволил също така да се предвидят структури за поглъщане на енергията в случай на сблъсък. Освен това евентуалното увеличение на обема на кабината следва да повиши безопасността и удобството на водача. След като бъдат разработени подобрени изисквания за безопасност за кабините с по-голяма дължина, може да се помисли дали е целесъобразно тези изисквания да се прилагат за превозни средства, при които няма увеличаване на дължината.

                  (6)

                  Алтернативни задвижващи системи, включващи хибридни задвижващи системи, са системи, които за целите на механичното задвижване ползват енергия от горивото за потребление и/или от акумулатор или друго устройство за съхранение на електрическа или механична мощност. Използването им при тежкотоварните превозни средства и автобусите може да генерира допълнителна маса, но намалява замърсяването. Тази допълнителна маса не следва да се отчита за сметка на ефективното натоварване на превозното средство, така че секторът на автомобилния транспорт да не бъде санкциониран от икономическа гледна точка. Превишаването на масата обаче не следва да води до увеличаване на товароносимостта на превозното средство.

                  (7)

                  Бъдещите превозни средства, които използват алтернативни горива (с по-тежки задвижващи системи от тези на превозните средства, използващи конвенционални горива), биха могли също да имат полза от допускането на по-голяма маса. Поради това тези алтернативни горива могат да бъдат включени в посочения в настоящата директива списък на алтернативните горива, ако за използването им се изисква допускане на допълнителна маса.

                  (8)

                  Настоящата директива урежда дерогации от максимално допустимите маса и размери на превозни средства и комбинации от превозни средства, установени в Директива 96/53/ЕО. При все това държавите членки следва да могат да ограничават движението на някои превозни средства в определени части от своята пътна мрежа по причини, свързани с пътната безопасност или особеностите на инфраструктурата.

                  (9)

                  В областта на контейнеризацията все повече се използват 45-футови контейнери. Посочените контейнери се превозват с всички видове транспорт. Понастоящем обаче използването на автомобилен транспорт по отсечки от интермодални транспортни операции е възможно само съгласно тежки както за държавите членки, така и за превозвачите административни процедури, или ако тези контейнери са със заоблени по патентована технология ъгли, което е свързано с прекомерни разходи. Като се удължи допустимата дължина на превозните средства за такива контейнери с 15 cm, на превозвачите могат да се спестят тези административни процедури и да се улеснят интермодалните транспортни операции, без рискове или щети за пътната инфраструктура или за другите участници в пътното движение. Определението за интермодална транспортна операция в настоящата директива не засяга дейността по преразглеждане на Директива 92/106/ЕИО на Съвета (5).

                  (10)

                  С оглед на допълнителното насърчаване на интермодалните транспортни операции и за да се вземе предвид масата без товар на контейнери или сменяеми каросерии с дължина до 45 фута, следва да се разреши движението на триосни моторни превозни средства с двуосни или триосни полуремаркета с максимално допустима маса от 44 тона. Двуосните моторни превозни средства с триосни полуремаркета, превозващи контейнери или сменяеми каросерии с дължина до 45 фута, следва да бъдат допуснати за интермодални транспортни операции при обща допустима маса до 42 тона.

                  (11)

                  От приемането на Директива 96/53/ЕО досега значително нарасна средното тегло на автобусните пътници, както и на техния багаж. Поради наложените от посочената директива ограничения за масата се стигна до постепенно намаляване на броя на превозваните пътници. Освен това оборудването, необходимо за посрещане на настоящите технически изисквания, като например Euro VI, се добави към масата на превозващите ги превозни средства. Необходимостта да се даде предпочитание на обществения транспорт предвид по-високата му енергийна ефективност спрямо индивидуалния транспорт означава, че трябва да се възстанови предишният брой на пътниците на автобус, като се отчете увеличението на тяхното тегло и на теглото на багажа им. Това може да се постигне чрез увеличаване на допустимата маса на двуосните автобуси, но в граници, с които да се гарантира, че пътната инфраструктура няма да бъде увредена поради по-бързо износване.

                  (12)

                  Необходимо е държавите членки да обърнат подходящо внимание на нарушенията по отношение на претоварените превозни средства, за да се избегне нарушаване на конкуренцията и да се осигури пътна безопасност.

                  (13)

                  С оглед да се гарантира ненарушаването на конкуренцията между операторите и да се подобри разкриването на нарушения, до 27 май 2021 г. държавите членки следва да предприемат специфични мерки за идентифициране на превозните средства или на комбинациите от превозни средства в движение, за които има вероятност да са превишили съответните ограничения за масата, поради което следва да бъдат проверени. Това идентифициране може да се извършва чрез механизми за претегляне, вградени в пътната инфраструктура, или чрез бордовите сензори в превозните средства, които съобщават от разстояние данни на съответните органи. Подобни бордови данни следва да бъдат на разположение и на водача. Всяка държава членка следва да извършва ежегодно подходящ брой проверки на масата на превозните средства. Броят на тези проверки следва да бъде пропорционален на общия брой на превозните средства, проверявани всяка година на територията на съответната държава членка.

                  (14)

                  За да се осигури съответствие с настоящата директива, държавите членки следва да определят правила за санкции при нарушаване на разпоредбите на настоящата директива и да гарантират тяхното изпълнение. Тези санкции следва да бъдат ефективни, недискриминационни, пропорционални и възпиращи.

                  (15)

                  За да се повиши ефикасността на проверките на масата на превозните средства или на комбинациите от превозни средства в международен мащаб и да се улесни гладкото протичане на тези проверки, е важно компетентните органи в държавите членки да обменят информация. При осъществяването на тези информационни обмени следва да се ползва звеното за контакт, определено в съответствие с Регламент (ЕО) № 1071/2009 на Европейския парламент и на Съвета (6).

                  (16)

                  Европейският парламент и Съветът следва да бъдат редовно информирани за проверките на движението по пътищата, извършвани от компетентните органи на държавите членки. Тази информация, предоставяна от държавите членки, ще позволи на Комисията да гарантира спазването на правилата на настоящата директива от превозвачите, както и да определи дали трябва да се разработят допълнителни принудителни мерки.

                  (17)

                  За да се гарантират еднакви условия за прилагането на настоящата директива, на Комисията следва да бъдат предоставени изпълнителни правомощия. Тези правомощия следва да се упражняват в съответствие с Регламент (ЕС) № 182/2011 на Европейския парламент и на Съвета (7).

                  (18)

                  Комисията не следва да приема актове за изпълнение, свързани с оперативните изисквания за използване на аеродинамични елементи, нито с подробните спецификации относно бордовото оборудване за претегляне, в случай че комитетът, установен съгласно настоящата директива, не даде становище относно проекта за акт за изпълнение, представен от Комисията.

                  (19)

                  С цел актуализиране на списъка на алтернативни горива, включен в настоящата директива, от гледна точка на най-новото технологично развитие, на Комисията следва да бъде делегирано правомощието да приема актове в съответствие с член 290 от ДФЕС. От особена важност е по време на подготвителната си работа Комисията да проведе подходящи консултации, включително консултации с експерти на държавите членки, преди да приеме делегираните актове. При подготовката и изготвянето на делегираните актове Комисията следва да осигури едновременното и своевременно предаване на съответните документи по подходящ начин на Европейския парламент и на Съвета.

                  (20)

                  Тъй като целите на настоящата директива не могат да бъдат постигнати в достатъчна степен от държавите членки, но поради обхвата и последиците ѝ могат да бъдат по-добре постигнати на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящата директива не надхвърля необходимото за постигането на тези цели.

                  (21)

                  Поради това Директива 96/53/ЕО следва да бъде съответно изменена,

            ПРИЕХА НАСТОЯЩАТА ДИРЕКТИВА:
      Член 1
      Директива 96/53/ЕО се изменя, както следва:

                  1)

                  Член 1, параграф 1, буква а) се заменя със следното:

                              „а)

                              размерите на моторните превозни средства от категории М2 и М3 и на техните ремаркета от категория 0 и на моторните превозни средства от категории N2 и N3 и на техните ремаркета от категории 03 и 04, дефинирани в приложение II към Директива 2007/46/ЕО на Европейския парламент и на Съвета (*).

                     (*)  Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стр. 1).“"

                  2)

                  Член 2 се изменя, както следва:

                              а)

                              в първата алинея се добавят следните определения:

                                          „—

                                          „aлтернативни горива“ означава горива или източници на захранване, които поне отчасти служат за заместител на изкопаемите нефтени източници при снабдяването с енергия на транспорта и имат потенциал да допринесат за неговата декарбонизация и да повишат екологичните показатели на транспортния сектор, състоящи се от:

                                                      а)

                                                      електроенергия, консумирана във всички видове електрически превозни средства;

                                                      б)

                                                      водород;

                                                      в)

                                                      природен газ, включително биометан, в газообразна форма (компресиран природен газ — КПГ) и втечнена форма (втечнен природен газ — ВПГ);

                                                      г)

                                                      втечнен нефтен газ (ВНГ);

                                                      д)

                                                      механична енергия от бордови системи за съхранение/бордови източници, включително отпадна топлина,

                                          —

                                          „превозно средство на алтернативно гориво“ означава моторно превозно средство, изцяло или частично захранвано с алтернативно гориво, което е било одобрено съгласно рамката на Директива 2007/46/ЕО,

                                          —

                                          „интермодална транспортна операция“ означава:

                                                      а)

                                                      комбинираните транспортни операции съгласно определението в член 1 от Директива 92/106/ЕИО на Съвета (**), при които се превозват един или повече контейнери или сменяеми каросерии с обща максимална дължина до 45 фута; или

                                                      б)

                                                      транспортните дейности, при които се превозват един или повече контейнери или сменяеми каросерии с обща максимална дължина до 45 фута, използващи воден транспорт, при условие че дължината на началната или крайната отсечка не надвишава 150 км на територията на Съюза. Посоченото по-горе разстояние от 150 км може да бъде надвишено, за да се достигне най-близкият подходящ транспортен терминал за предвидената услуга, в случай на:

                                                                  i)

                                                                  превозни средства, които съответстват на приложение I, точка 2.2.2, буква а) или б); или

                                                                  ii)

                                                                  превозни средства, които съответстват на приложение I, точка 2.2.2, буква в) или г), ако подобни разстояния са разрешени в съответната държава членка.

                                                За интермодалните транспортни операции най-близкият подходящ транспортен терминал, който предоставя услуги, може да бъде разположен в друга държава членка, различна от държавата членка, в която е бил натоварен или разтоварен товарът,

                                          —

                                          „товародател“ означава правно образувание, юридическо или физическо лице, което е посочено на товарителницата или на еквивалентен транспортен документ (например коносамент) като товародател и/или като лице, което е сключило и/или на чието име или от името на което е бил сключен договор за превоз с транспортната компания.

                                 (**)  Директива 92/106/ЕИО на Съвета от 7 декември 1992 г. относно създаването на общи правила за някои видове комбиниран транспорт на товари между държавите членки (ОВ L 368, 17.12.1992 г., стр. 38).“"
						;

                              б)

                              във втората алинея позоваването на „Директива 70/156/ЕИО“ се заменя със следното:
                              „Директива 2007/46/ЕО“.

                  3)

                  Член 4 се изменя, както следва:

                              а)

                              трета и четвърта алинея от параграф 4 се заличават;

                              б)

                              параграф 6 се заличава.

                  4)

                  Член 5 се заменя със следното:
                  „Член 5
                  Съчленените превозни средства, които са пуснати в движение преди 1 януари 1991 г. и които не отговарят на изискванията, съдържащи се в точки 1.6. и 4.4 от приложение I, се счита, че отговарят на тези изисквания за целите на член 3, ако тяхната обща дължина не надвишава 15,50 метра.“

                  5)

                  Членове 8, 8а и 9 се заличават.

                  6)

                  Вмъкват се следните членове:
                  „Член 8б
                  1.   С цел подобряване на тяхната енергийна ефективност превозните средства или комбинациите от превозни средства, оборудвани с аеродинамични елементи, които отговарят на заложените в параграфи 2 и 3 изисквания и са съобразени с Директива 2007/46/ЕО, могат да превишават посочените в приложение I, точка 1.1 максимално допустими дължини, за да се даде възможност за добавяне на такива елементи отзад, на превозните средства или на комбинациите от превозни средства. Превозните средства или комбинациите от превозни средства, оборудвани с такива елементи, са съобразени с точка 1.5 от приложение I и надхвърлянето на максималните дължини не води до увеличаване на допустимата дължина в натоварено състояние на тези превозни средства или комбинации от превозни средства.
                  2.   Преди пускането им на пазара аеродинамичните елементи, посочени в параграф 1, които на дължина надвишават 500 mm, се одобряват типово в съответствие с правилата относно типовото одобрение в рамките на Директива 2007/46/ЕО.
                  До 27 май 2017 г. Комисията извършва оценка на необходимостта от приемане или изменение на технически изисквания за типовото одобрение на аеродинамичните елементи, посочени в същата рамка, като се отчита необходимостта да се осигури безопасността на движението по пътищата и безопасността на интермодалните транспортни операции, и по-специално:

                              а)

                              трайното закрепване на елементите, така че да се ограничи рискът от отделянето им с течение на времето, включително при интермодална транспортна операция;

                              б)

                              безопасността на другите участници в движението по пътищата, особено на уязвимите участници, осигурявайки inter alia видимостта на контурната маркировка, когато са поставени аеродинамични елементи, като адаптира изискванията за непряко виждане и, в случай на сблъсък със задната част на превозно средство или комбинация от превозни средства, като не се намалява защитата на задната част при движение.

                        За тази цел Комисията представя, ако е необходимо, законодателно предложение за изменение на съответните правила относно типовото одобрение в рамките на Директива 2007/46/ЕО.
                  3.   Аеродинамичните елементи, посочени в параграф 1, отговарят на следните условия на експлоатация:

                              а)

                              при условия, в които е застрашена безопасността на други участници в движението или тази на водача, тези елементи се сгъват, прибират или отстраняват от водача;

                              б)

                              при тяхното използване по градските и междуградските пътни инфраструктури се отчитат специалните характеристики на районите, в които скоростта е по-малка или равна на 50 km/h и в които има по-голяма вероятност да се срещат уязвими участници в движението; и

                              в)

                              тяхното използване е съвместимо с интермодалните транспортни операции, и по-специално в прибрано/сгънато състояние максимално разрешената дължина не надхвърля 20 cm.

                        4.   Комисията приема актове за изпълнение, определящи подробни разпоредби, гарантиращи еднакви условия за прилагането на параграф 3. Тези актове за изпълнение се приемат в съответствие с процедурата по разглеждане, посочена в член 10и, параграф 2.
                  5.   Параграф 1 се прилага от датата на транспонирането или на прилагането на необходимите изменения на инструментите, посочени в параграф 2, и след приемането на актовете за изпълнение, посочени в параграф 4, както е уместно.
                  Член 9а
                  1.   С цел подобряване на енергийната ефективност, по-специално посредством аеродинамичните характеристики на кабината, както и на безопасността на движението по пътищата, превозните средства или комбинациите от превозни средства, които отговарят на изискванията по параграф 2 и съответстват на Директива 2007/46/ЕО, могат да надвишават посочените в приложение I, точка 1.1 от настоящата директива максимално допустими дължини, при условие че тяхната кабина има подобрени аеродинамични характеристики и енергийна ефективност, както и показатели за безопасност. Превозните средства или комбинациите от превозни средства, оборудвани с такива кабини, са съобразени с точка 1.5 от приложение I към настоящата директива и надвишаването на максималните дължини не води до увеличаване на товароносимостта на тези превозни средства.
                  2.   Преди да бъдат пуснати на пазара, превозните средства, посочени в параграф 1, се одобряват в съответствие с правилата относно типовото одобрение в рамките на Директива 2007/46/ЕО. До 27 май 2017 г. Комисията оценява необходимостта от разработване на технически изисквания за типово одобрение на превозните средства, оборудвани с такива кабини, уредени в същата рамка, като взема предвид следното:

                              а)

                              подобрените аеродинамични характеристики на превозните средства или комбинациите от превозни средства;

                              б)

                              уязвимите участници в движението по пътищата и подобряване на тяхната видимост за водача, по-специално чрез намаляване на невидимата зона за водача;

                              в)

                              намаляването на щетите или нараняванията, причинени на други участници в движението по пътищата в случай на сблъсък;

                              г)

                              безопасността и удобството на водачите.

                        За тази цел Комисията представя, ако е необходимо, законодателно предложение за изменение на съответните правила относно типовото одобрение в рамките на Директива 2007/46/ЕО.
                  3.   Параграф 1 се прилага, считано от три години след датата на транспонирането или на прилагането на необходимите изменения на инструментите, посочени в параграф 2, по целесъобразност.“

                  7)

                  Член 10а се заличава.

                  8)

                  Вмъкват се следните членове:
                  „Член 10б
                  Максималните допустими маси на превозните средства на алтернативно гориво са тези, които са посочени в приложение I, точка 2.3.1, 2.3.2 и 2.4.
                  Превозните средства на алтернативно гориво също спазват ограниченията за максимално допустимо натоварване на осите, посочени в приложение I, точка 3.
                  Допълнителната маса, необходима за превозните средства на алтернативно гориво, се определя въз основа на документацията, предоставена от производителя, когато въпросното превозно средство е одобрено. Тази допълнителна маса се посочва в официалното доказателство, което се изисква в съответствие с член 6.
                  На Комисията се предоставя правомощието да приема делегирани актове в съответствие с член 10з, за да актуализира за целите на настоящата директива списъка на алтернативни горива, посочени в член 2, които изискват допълнителна маса. От особено значение е преди приемането на тези делегирани актове Комисията да следва обичайната си практика и да осъществи консултации с експерти, включително експерти на държавите членки.
                  Член 10в
                  Максималните дължини, определени в приложение I, точка 1.1, когато е приложимо съгласно член 9а, параграф 1, и максималното разстояние, определено в точка 1.6 от приложение I, могат да бъдат превишени с 15 cm за превозни средства или комбинации от превозни средства, превозващи 45-футови контейнери или 45-футови сменяеми каросерии, празни или натоварени, при условие че автомобилното транспортиране на въпросния контейнер или на сменяема каросерия представлява част от интермодална транспортна операция.
                  Член 10г
                  1.   До 27 май 2021 г. държавите членки извършват специални измервания, за да определят превозните средства или комбинациите от превозни средства в движение, които има вероятност да са надхвърлили максимално допустимата маса и които поради това следва да бъдат проверени от техните компетентни органи, за да се осигури спазването на изискванията от настоящата директива. Тези измервания могат да бъдат извършвани чрез автоматични системи, монтирани в пътните инфраструктури, или чрез бордово оборудване за претегляне, инсталирано на превозните средства в съответствие с параграф 4.
                  Държавите членки не изискват инсталирането на бордово оборудване за претегляне на превозни средства или комбинации от превозни средства, които са регистрирани в друга държава членка.
                  Без да се засяга правото на Съюза и националното право, когато автоматичните системи се използват за установяване на нарушения на настоящата директива и за налагане на санкции, тези автоматични системи подлежат на сертифициране. Когато тези автоматични системи се използват само за целите на разпознаването, не се изисква сертифициране.
                  2.   Всяка държава членка провежда всяка календарна година подходящ брой проверки на масата на превозните средства или комбинациите от превозни средства в движение, пропорционално на общия брой превозни средства, инспектирани годишно на нейна територия.
                  3.   Държавите членки правят необходимото техните компетентни органи да обменят информацията относно нарушенията и санкциите, свързани с настоящия член, в съответствие с член 18 от Регламент (ЕО) № 1071/2009 на Европейския парламент и на Съвета (1).
                  4.   Инсталираното на борда оборудване за претегляне, посочено в параграф 1, е точно и надеждно, напълно оперативно съвместимо и съвместимо с всички видове превозни средства,
                  5.   До 27 май 2016 г. Комисията приема актове за изпълнение, с които се определят подробни разпоредби, гарантиращи еднакви условия за прилагането на правилата за оперативна съвместимост и съвместимост, посочени в параграф 4.
                  За да се осигури оперативна съвместимост, подробните разпоредби дават възможност данните за масата да бъдат съобщавани по всяко време от движещо се превозно средство на компетентните органи и на неговия водач. Предаването на данните се извършва през интерфейс, определен от стандартите CEN DSRC EN 12253, EN 12795, EN 12834, EN 13372 и ISO 14906. В допълнение към това подобно съобщение гарантира, че компетентните органи на държавите членки могат да комуникират и да обменят информация по един и същ начин с превозните средства и комбинациите от превозни средства, регистрирани във всяка държава членка, и посредством бордово оборудване за претегляне.
                  С оглед гарантиране на съвместимост с всички видове превозни средства бордовата система на моторните превозни средства получава и обработва всякакви данни, получавани от всеки вид ремарке или полуремарке, прикачено към моторното превозно средство.
                  Актовете за изпълнение се приемат в съответствие с процедурата по разглеждане, посочена в член 10и, параграф 2.
                  Член 10д
                  Държавите членки установяват правила относно санкциите, налагани за нарушения на настоящата директива, и вземат всички необходими мерки, за да осигурят тяхното прилагане. Тези санкции са ефективни, недискриминационни, пропорционални и възпиращи. Държавите членки уведомяват Комисията за тези правила.
                  Член 10е
                  1.   За транспортирането на контейнери и сменяеми каросерии държавите членки определят правила, които изискват:

                              а)

                              товародателят да предостави на превозвача, на когото поверява превоза на контейнер или на сменяема каросерия, декларация, посочваща теглото на превозваните контейнер или сменяема каросерия; и

                              б)

                              превозвачът да осигури достъп до цялата съответна документация, предоставена от товародателя.

                        2.   Държавите членки определят правила относно отговорността както на товародателя, така и на превозвача, доколкото е уместно в случаите, когато информацията, посочена в параграф 1, липсва или е неточна и превозното средство или комбинацията от превозни средства са претоварени.
                  Член 10ж
                  На всеки две години, но не по-късно от 30 септември на годината, следваща края на съответния двугодишен период, държавите членки изпращат на Комисията необходимата информация относно:

                              а)

                              броя на проверките, извършени през предходните две календарни години; и

                              б)

                              броя на откритите претоварени превозни средства или комбинации от превозни средства.

                        Тази информация може да бъде част от информацията, предоставена в съответствие с член 17 от Регламент (ЕО) № 561/2006 на Европейския парламент и на Съвета (2).
                  Комисията анализира получената информация съгласно настоящия член и включва анализа в доклада, който се изпраща на Европейския парламент и на Съвета съгласно Регламент (ЕО) № 561/2006.
                  Член 10з
                  1.   Правомощието да приема делегирани актове се предоставя на Комисията при спазване на предвидените в настоящия член условия.
                  2.   Правомощието да приема делегирани актове, посочено в член 10б, се предоставя на Комисията за срок от пет години, считано от 26 май 2015 г. Комисията изготвя доклад относно делегиранeто на правомощия не по-късно от девет месеца преди изтичането на петгодишния срок. Делегирането на правомощия се продължава мълчаливо за срокове с еднаква продължителност, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.
                  3.   Делегирането на правомощия, посочено в член 10б, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. То поражда действие в деня след публикуването на решението в Официален вестник на Европейския съюз или на по-късна, посочена в решението дата. То не засяга действителността на делегираните актове, които вече са в сила.
                  4.   Веднага след като приеме делегиран акт, Комисията нотифицира акта едновременно на Европейския парламент и на Съвета.
                  5.   Делегиран акт, приет съгласно член 10б, влиза в сила единствено ако нито Европейският парламент, нито Съветът са представили възражения срещу него в срок от два месеца след нотифицирането на акта на Европейския парламент и на Съвета или ако преди изтичането на този срок и Европейският парламент, и Съветът са уведомили Комисията, че няма да представят възражения. Този срок се удължава с два месеца по инициатива на Европейския парламент или на Съвета.
                  Член 10и
                  1.   Комисията се подпомага от Комитета за автомобилен транспорт, посочен в член 42 от Регламент (ЕС) № 165/2014 на Европейския парламент и на Съвета (3). Този комитет е комитет по смисъла на Регламент (ЕС) № 182/2011 на Европейския парламент и на Съвета (4).
                  2.   При позоваване на настоящия параграф се прилага член 5 от Регламент (ЕС) № 182/2011.
                  3.   Когато комитетът не даде становище, Комисията не приема проекта за акт за изпълнение и се прилага член 5, параграф 4, трета алинея от Регламент (ЕС) № 182/2011.
                  Член 10й
                  До 8 май 2020 г. Комисията внася, по целесъобразност, пред Европейския парламент и Съвета доклад относно прилагането на измененията на настоящата директива, въведени с Директива 2015/719 на Европейския парламент и Съвета (5), в който се отчитат конкретните характеристики на някои пазарни сегменти. Въз основа на резултатите от този доклад Комисията, ако е целесъобразно, изготвя законодателно предложение, придружено от оценка на въздействието. Докладът се предоставя най-малко шест месеца преди внасянето на всякакво законодателно предложение.

                     (1)

                              (1)*

                              Регламент (ЕО) № 1071/2009 на Европейския парламент и на Съвета от 21 октомври 2009 г. за установяване на общи правила относно условията, които трябва да бъдат спазени за упражняване на професията автомобилен превозвач, и за отмяна на Директива 96/26/ЕО на Съвета (ОВ L 300, 14.11.2009 г., стр. 51).

                     (2)

                              (2)*

                              Регламент (ЕО) № 561/2006 на Европейския парламент и на Съвета от 15 март 2006 г. за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета (ОВ L 102, 11.4.2006 г., стр. 1).

                     (3)

                              (3)*

                              Регламент (ЕС) № 165/2014 на Европейския парламент и на Съвета от 4 февруари 2014 г. относно тахографите в автомобилния транспорт, за отмяна на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт и за изменение на Регламент (ЕО) № 561/2006 на Европейския парламент и на Съвета за хармонизиране на някои разпоредби от социалното законодателство, свързани с автомобилния транспорт (ОВ L 60, 28.2.2014 г., стр. 1).

                     (4)

                              (4)*

                              Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).

                     (5)

                              (5)*

                              Директива (ЕС) 2015/719 на Европейския парламент и на Съвета от 29 април 2015 година за изменение на Директива 96/53/ЕО на Съвета относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик (ОВ L 115, 6.5.2015 г., стр. 1).“

                  9)

                  Приложение I се изменя, както следва:

                              а)

                              точка 1.2, буква а) се заменя със следното:

                                          „а)

                                          всички превозни средства, с изключение на превозните средства, посочени в буква б): 2,55 m“

                                    ;

                              б)

                              точка 1.2, буква б) се заменя със следното:

                                          „б)

                                          надстройки на изотермични превозни средства или изотермични контейнери или сменяеми каросерии, транспортирани с превозни средства: 2,60 m“

                                    ;

                              в)

                              в точка 2.2.2 буква в) се заменя със следния текст:

                                          „в)

                                          двуосно моторно превозно средство с триосно полуремарке, превозващо при интермодални транспортни операции един или повече контейнери или сменяеми каросерии с обща максимална дължина до 45 фута: 42 тона“

                                    ;

                              г)

                              в точка 2.2.2 се добавя следната буква:

                                          „г)

                                          триосно моторно превозно средство с двуосно или триосно полуремарке, превозващо при интермодални транспортни операции един или повече контейнери или сменяеми каросерии с обща максимална дължина до 45 фута: 44 тона“

                                    ;

                              д)

                              точка 2.3.1 се заменя със следното:

                                          „2.3.1.

                                          Двуосни моторни превозни средства, различни от автобуси: 18 тона
                                          Двуосни моторни превозни средства на алтернативно гориво, различни от автобуси: максималната допустима маса от 18 тона се увеличава с допълнителната маса, необходима за технологията с алтернативно гориво, с максимум 1 тон
                                          Двуосни автобуси: 19,5 тона“

                                    ;

                              е)

                              точка 2.3.2 се заменя със следното:

                                          „2.3.2.

                                          Триосни моторни превозни средства: 25 тона или 26 тона, когато задвижващата ос е оборудвана с двойни гуми и пневматично окачване или окачване, признато за равностойно в рамките на Съюза, както са определени в приложение II, или когато всяка задвижваща ос е оборудвана с двойни гуми и максималната маса на всяка ос не надвишава 9,5 тона.
                                          Триосни моторни превозни средства на алтернативно гориво: максималната допустима маса от 25 тона или 26 тона, когато задвижващата ос е оборудвана с двойни гуми и пневматично окачване или окачване, признато за равностойно в рамките на Съюза, както са определени в приложение II, или когато всяка задвижваща ос е оборудвана с двойни гуми и максималната маса на всяка ос не надвишава 9,5 тона, се увеличава с допълнителната тежест, необходима за технологията с алтернативно гориво, с максимум 1 тон“

                                    ;

                              ж)

                              точка 2.4 се заменя със следното:

                                          „2.4.

                                          Триосни съчленени автобуси: 28 тона
                                          Триосни съчленени автобуси на алтернативно гориво: максималната допустима маса от 28 тона се увеличава с допълнителната маса, необходима за технологията с алтернативно гориво, с максимум 1 тон“

                                    .

            Член 2
      1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, до 7 май 2017 г. Те незабавно уведомяват Комисията за това.
      Когато държавите членки приемат тези разпоредби, в тях се съдържа позоваване на настоящата директива или се придружават от такова позоваване при официалното им публикуване. Условията и редът на позоваване се определят от държавите членки.
      2.   Държавите членки предоставят на Комисията текстовете на основните мерки от националното право, които приемат в областта, уредена с настоящата директива.
      Член 3
      Настоящата директива влиза в сила на двадесетия ден след публикуването ѝ в Официален вестник на Европейския съюз.
      Член 4
      Адресати на настоящата директива са държавите членки.

         Съставено в Страсбург на 29 април 2015 година.

               За Европейския парламент

               Председател

            M. SCHULZ

               За Съвета

               Председател

            Z. KALNIŅA-LUKAŠEVICA

         (1)  ОВ C 327, 12.11.2013 г., стр. 133.

         (2)  Позиция на Европейския парламент от 15 април 2014 г. (все още непубликувана в Официален вестник) и позиция на Съвета на първо четене от 16 октомври 2014 г. (ОВ C 40, 5.2.2015 г., стр. 1). Позиция на Европейския парламент от 10 март 2015 г. (все още непубликувана в Официален вестник) и решение на Съвета от 20 април 2015 г.

         (3)  Директива 96/53/ЕО на Съвета от 25 юли 1996 г. относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик (ОВ L 235, 17.9.1996 г., стр. 59).

         (4)  Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стр. 1).

         (5)  Директива 92/106/ЕИО на Съвета от 7 декември 1992 г. относно създаването на общи правила за някои видове комбиниран транспорт на товари между държавите-членки (ОВ L 368, 17.12.1992 г., стр. 38).

         (6)  Регламент (ЕО) № 1071/2009 на Европейския парламент и на Съвета от 21 октомври 2009 г. за установяване на общи правила относно условията, които трябва да бъдат спазени за упражняване на професията автомобилен превозвач, и за отмяна на Директива 96/26/ЕО на Съвета (ОВ L 300, 14.11.2009 г., стр. 51).

         (7)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).


title: Директива 2001/37/ЕО на Европейския парламент и на Съвета от 5 юни 2001 година за сближаване на законовите, подзаконовите и административните разпоредби на държавите-членки относно производството, представянето и продажбата на тютюневи изделия

text:
Важна правна забележка

|

32001L0037

Официален вестник n° L 194 , 18/07/2001 стр. 0026 - 0035 специално чешко издание глава 15 том 06 стр. 147  - 156 специално испанско издание глава 15 том 06 стр. 147  - 156 специално унгарско издание глава 15 том 06 стр. 147  - 156 специално литвийско издание глава 15 том 06 стр. 147  - 156 LV.ES глава 15 том 06 стр. 147  - 156 MT.ES глава 15 том 06 стр. 147  - 156 PL.ES глава 15 том 06 стр. 147  - 156 SK.ES глава 15 том 06 стр. 147  - 156 специално словенско издание глава 15 том 06 стр. 147  - 156

		20010605Директива 2001/37/ЕО на Европейския парламент и на Съветаот 5 юни 2001 годиназа сближаване на законовите, подзаконовите и административните разпоредби на държавите-членки относно производството, представянето и продажбата на тютюневи изделияЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,като взеха предвид Договора за създаване на Европейската общност, и по-специално членове 95 и 133 от него,като взеха предвид предложението на Комисията [1],като взеха предвид становището на Икономическия и социален комитет [2],като взеха предвид становището на Комитета на регионите [3],в съответствие с процедурата, предвидена в член 251 от Договора [4], с оглед на съвместния проект, одобрен на 5 април 2001 г. от Помирителния комитет,като имат предвид, че:(1) Директива 89/622/ЕО на Съвета от 13 ноември 1989 г. за сближаване на законовите, подзаконовите и административните разпоредби на държавите-членки относно етикетирането на тютюневите изделия, както и забраната на някои видове тютюн за дъвчене [5] беше значително изменена от Директива 92/41/ЕИО на Съвета [6]. Тази директива, както и Директива 90/239/ЕИО на Съвета от 17 май 1990 г. за сближаване на законовите, подзаконовите и административните разпоредби на държавите-членки относно максимално допустимото съдържание на катрани в цигарите [7], които подлежат на други изменения, следва да бъдат консолидирани за по-голяма яснота.(2) Все още съществуват значителни различия между законовите, подзаконовите и административните разпоредби на държавите-членки по отношение на производството, представянето и продажбата на тютюневи изделия, които различия представляват пречка за функционирането на вътрешния пазар.(3) Необходимо е тези пречки да бъдат отстранени и за тази цел да се извърши сближаване на разпоредбите за производството, представянето и продажбата на тютюневи изделия, като се предостави на държавите-членки възможността да въвеждат при определени условия изискванията, които смятат за необходими за гарантиране опазването на здравето на хората.(4) Съгласно член 95, параграф 3 от Договора е необходимо да се приеме за основа висока степен на защита по отношение на здравето, безопасността, опазването на околната среда и защитата на потребителите, като се взима под внимание, по-специално, всяко ново развитие, основано на научни факти. Като се имат предвид изключително вредните последици от тютюна, опазването на здравето следва да бъде обект на приоритетно внимание в този контекст.(5) Директива 90/239/ЕИО определя максимално допустимите стойности на съдържанието на катрани в цигарите в търговската мрежа на държавите-членки, в сила от 31 декември 1992 г. Поради канцерогенното действие на катраните е необходимо да се намали още повече допустимото съдържание на катрани в цигарите.(6) Директива 89/622/ЕИО е въвела изискване за общ предупредителен надпис върху опаковката на всяко тютюнево изделие, както и специални предупредителни надписи, отнасящи се само за цигарите, а след 1992 г. е разширила обхвата на изискването за специални предупредителни надписи и за останалите тютюневи изделия.(7) Редица държави-членки са заявили, че ако не бъдат предприети мерки на ниво Общност за определяне на максимално допустимото съдържание на въглероден оксид в цигарите, те ще приемат такива мерки на национално равнище. Съществуващите разлики в разпоредбите по отношение на въглеродния оксид могат да създадат пречки за търговията и да попречат на правилното функциониране на вътрешния пазар. Доказано е освен това, че отделяното от цигарите количество въглероден оксид е такова, че представлява опасност за здравето на човека и може да допринесе за появата на сърдечносъдови и други заболявания.(8) При преразглеждане на нормативната рамка ще бъдат оценени претенциите, основани на доказателства, относно тютюневите изделия, създадени и/или пуснати в търговската мрежа, за да се "намалят рисковете" или за които производителят претендира, че са с намалена вредност.(9) Съществуват различия в законовите, подзаконовите и административните разпоредби на държавите-членки относно ограничаването на максимално допустимото съдържание на никотин в цигарите. Такива несъответствия могат да създадат пречки за търговията и да попречат на правилното функциониране на вътрешния пазар. Държавите-членки и научните институции са повдигнали специфични въпроси в областта на общественото здраве в област, която вече е била предмет на предварителни мерки за хармонизиране и Комисията е разгледала тези въпроси.(10) Тези пречки би трябвало, следователно, да бъдат премахнати и за тази цел пускането в свободно обръщение и в търговската мрежа и производството на цигари би следвало да бъдат подчинени на общи правила, не само по отношение на катраните, но и по отношение на максимално допустимото съдържание на никотин и на въглероден оксид.(11) Настоящата директива ще има последици и за тютюневите изделия, предмет на експорт от Европейската общност. Експортният режим е част от общата търговска политика. По силата на член 152, параграф 1 на Договора и съгласно решенията на Съда на Европейските общности, изискванията по отношение на здравето следва да са неразделна част от останалите политики на Общността. Следва да бъдат приети правила, така че да не бъдат накърнени разпоредбите, отнасящи се за вътрешния пазар.(12) Разпоредбите на настоящата директива не засягат европейското законодателство, уреждащо използването и етикетирането на генетично модифицирани организми.(13) Определянето на международни норми, приложими за тютюневите изделия, е една от темите на преговорите за изготвяне на рамкова конвенция на Световната здравна организация за борба с тютюнопушенето.(14) За измерване съдържанията на катрани, никотин и въглероден оксид в цигарите, е необходимо спазване на стандартите ISO 4387, ISO 10315 и ISO 8485, които са единствените международно признати стандарти, като се подразбира, че бъдещите изследвания и техническият прогрес би следвало да позволят разработването и използването на по-точни и по-надеждни методи за измерване на съдържанията в цигарите и разработването на измервателни методи за другите тютюневи изделия.(15) Не съществуват международно признати стандарти или тестове, които да позволяват определяне на количеството и концентрацията в цигарения дим на другите компоненти, освен катраните, никотина и въглеродния оксид. Необходимо е, следователно, да се утвърди процедура за определяне на такива стандарти, след консултация с Международната организация по стандартизация.(16) Директива 90/239/ЕИО, предвид особените социално-икономически затруднения, предостави на Гърция право на дерогация по отношение на датите за въвеждане на максимално допустимото съдържание на катран. Тази дерогация би трябвало да бъде в сила за предвидения срок.(17) Прилагането на максимално допустими количества по отношение на катрана, никотина и въглеродния оксид за изнасяните цигари следва да бъде обект на преходни разпоредби, за да се осигури повече време за изменение на спецификациите на изделията и да се позволи изготвянето на международно признати стандарти.(18) Уместно е да се предвидят преходни периоди и за други разпоредби на настоящата директива, за да бъде възможно да се извършат необходимите промени в производството и да се изчерпат запасите, по-специално от изделия, различни от цигарите. Следва да бъде разрешено използването на етикети, които се прикрепват неподвижно, за да се улесни прилагането на изискванията за етикетиране, предвидени в настоящата директива.(19) Все още съществуват различия в начините на представяне на предупредителните надписи и посочването на съдържанията в различните държави-членки. Следователно потребителите в една държава-членка могат да бъдат по-добре информирани за рисковете, свързани с тютюневите изделия, отколкото в друга държава-членка. Подобни различия са неприемливи, могат да създадат пречки за търговията и да попречат на функционирането на вътрешния пазар на тютюневите изделия и следователно трябва да бъдат премахнати. За тази цел е уместно да се засили и да се доизясни съществуващото законодателство, като се гарантира висока степен на защита на здравето.(20) Основателно е да се предвиди такава маркировка на партидите тютюневи изделия, която да осигурява проследяването на тютюневите изделия, с цел да се контролира спазването на настоящата директива.(21) Преките или непреките социално-икономически разходи за активното или пасивно тютюнопушене следва да бъдат предмет на редовни оценки и да бъдат огласявани в рамките на подходящи програми на Общността.(22) По отношение на съставките и добавките, използвани при производството на тютюневи изделия, положението е различно в различните държави-членки. Някои държави-членки не разполагат понастоящем със законови разпоредби или доброволни споразумения относно тези субстанции. Редица държави-членки, в които съществуват такива законови разпоредби или доброволни споразумения, не получават от производителите на тютюневи изделия никаква информация за всяка отделна марка относно количествата на тези съставки и добавки, които се съдържат в някои от тютюневите изделия. Уместно би било да се пристъпи към сближаване на мерките, приложими в тази област, което би създало по-голяма прозрачност.(23) Липсата на информация и отсъствието на токсикологични данни пречат на съответните власти на държавите-членки да определят в достатъчна степен токсичността на тютюневите изделия и опасното им въздействие върху здравето на потребителите. Това е несъвместимо със задължението на Общността да осигури висока степен на защита на здравето на човека.(24) Държавите-членки трябва да са в състояние да предприемат по отношение на тютюневите изделия по-строги правила, които смятат за необходими с оглед опазване на общественото здраве, доколкото това не нарушава правилата, въведени с настоящата директива и под резерва на разпоредбите на Договора.(25) Докато се изготви общият списък на съставките, визиран в член 12, държавите-членки ще могат да въвеждат забрани за използването на съставки, които водят до засилване на ефекта на привикване към тютюневите изделия, тъй като използването на тези съставки може да изпразни от съдържание определените в настоящата директива пределни стойности на никотиновите нива.(26) Доказано е, че тютюневите изделия съдържат и отделят множество вредни вещества, както и известни канцерогенни агенти, опасни за здравето на човека след изгаряне. Бе доказано, също така, през последните години, че пасивното тютюнопушене крие опасности, по-специално за плода у бременните жени и за кърмачетата и че то може да предизвика или да усложни дихателни проблеми при непушачи, които вдишват дима. Освен това 80 % от новите пушачи в Общността са под 18 години. Следва да се осигури възможно най-голяма прозрачност на информациите относно тези изделия, като се следи за спазването по съответстващ начин на правата, свързани с търговската и интелектуалната собственост на производителите на тютюневи изделия.(27) Използването върху опаковките на тютюневите изделия на някои определения като "low tar", (с ниско съдържание на катран), "light" (леки) "ultra light" (ултра леки) и "mild" (меки), на наименования, рисунки и изображения, или други символи и знаци, крие опасност да заблуди потребителя, като погрешно създаде у него впечатлението, че тези изделия са по-малко вредни, и да доведе до промени в потреблението. Количествата на вдишваните вещества зависят не само от количествата на някои от съдържащите се в изделието вещества преди употребата му, но и от навиците и степента на привикване на пушачите. Този аспект не е взет под внимание при използването на горните определения, което може да изпразни от съдържание изискванията на настоящата директива по отношение на етикетирането. За да се гарантира доброто функциониране на вътрешния пазар и с оглед развитието на предлаганите международни норми, би следвало да се предвиди забраната на това използване в рамките на Общността, като се даде достатъчен срок за прилагането на тази норма.(28) Директива 89/622/ЕИО забрани продажбата в държавите-членки на някои видове тютюни за дъвчене. Член 151 от Акта за присъединяване на Австрия, Финландия и Швеция предоставя на Швеция право да ползва дерогация по отношение на разпоредбите на тази директива в това отношение.(29) Научно-техническият прогрес в областта на тютюневите изделия изисква редовна преоценка на разпоредбите и на прилагането на настоящата директива в държавите-членки. За тази цел е уместно да се предвиди процедура за изготвяне на редовни доклади от Комисията, въз основа на научно-технически данни. Някои елементи следва да бъдат разгледани с особено внимание в този контекст.(30) По отношение определянето на максимално допустимите съдържания, уместно би било да се разгледат по-специално, от една страна, целесъобразността на едно бъдещо намаляване на определените съдържания, и по-специално въпросът за евентуалните връзки между тях и, от друга страна, разработването на стандарти относно изделията, различни от цигарите, по-специално тютюна за ръчно свиване на цигари.(31) По отношение на другите тютюневи изделия, различни от цигарите, е важно да се изготвят на ниво Общност стандарти и измервателни методи, за които Комисията следва да бъде приканена да внесе съответните предложения.(32) По отношение на другите съставки, сред които и прибавките, изготвянето на общ списък следва да бъде разгледано в перспективата на по-нататъшното хармонизиране.(33) Мащабите на вътрешния пазар на тютюневите изделия и нарастващата тенденция при производителите на тютюневи изделия да съсредоточават производството си, предназначено за цялата Общност, в ограничен брой структури в държавите-членки, налагат взимането на законодателни мерки за осъществяване на доброто функциониране на вътрешния пазар на тютюневите изделия, по-скоро на ниво Общност, отколкото на национално ниво.(34) Функционирането на съвместната организация на пазарите в сектора на необработения тютюн следва да бъде обект на доклад на Комисията до Европейския парламент и Съвета през 2001 г. [8]. Комисията посочи, че този доклад ще разглежда и въпроса за интегрирането на съображенията относно общественото здравеопазване, включително стандартите, установени с настоящата директива, в останалите политики на Общността, както го изисква член 152 от Договора.(35) За привеждането в изпълнение на настоящата директива е уместно да се предвидят срокове, които от една страна да дадат възможност да се завърши максимално успешно процесът на конверсията, започнал с Директива 90/239/ЕИО и, от друга страна, да позволят постепенното адаптиране на потребителите и производителите към изделия с по-ниско съдържание на катрани, никотин и въглероден оксид.(36) Уместно е да се приемат необходимите мерки за изпълнение на настоящата директива, в съответствие с Решение 1999/468/ЕО на Съвета от 28 юни 1999 г., което определя условията за упражняване на правомощията по правоприлагане, предоставени на Комисията [9].(37) Настоящата директива не трябва да накърнява сроковете за транспониране и прилагане от държавите-членки на изброените в приложение II директиви,ПРИЕХА НАСТОЯЩАТА ДИРЕКТИВА:Член 1ЦелНастоящата директива има за цел сближаването на законовите, подзаконовите и административните разпоредби на държавите-членки, отнасящи се за максимално допустимото съдържание на катран, никотин и въглероден оксид в цигарите, предупредителните надписи относно здравето и други обозначения, които следва да фигурират на опаковките на тютюневите изделия, както и някои мерки по отношение на съставките и наименованията на тютюневите изделия, с оглед осигуряването на висока степен на защита на здравето.Член 2ОпределенияЗа целите на настоящата директива:1. "тютюневи изделия" са изделията, предназначени за пушене, смъркане, дъвчене, тогава, когато са, дори и частично, съставени от генетично модифициран или не модифициран тютюн;2. "катран" е сухият безникотинов кондензат на тютюневия дим;3. "никотин" са никотиновите алкалоиди;4. "тютюн за дъвчене" са всички изделия, предназначени за използване през устата, с изключение на тези от тях, които са предназначени за пушене или дъвчене и са съставени изцяло или частично от тютюн; под формата на прах, фини гранули или всякаква комбинация от тези форми, по-специално тези, представени в пликчета дози или в порести пликчета, или под форма, подобна на хранителен продукт;5. "съставка" е всяко вещество или компонент, което не е листо или друга естествена или необработена част на тютюневото растение, използвано при производството или приготвянето на тютюнево изделие и, което все още се съдържа в готовото изделие, дори в изменена форма, включително хартията, филтъра, мастилата и лепилата.Член 3Цигари: максимално допустими съдържания на катрани, никотин и въглероден оксид1. След 1 януари 2004 г. цигарите, пуснати в свободно обръщение и в търговската мрежа, или произведени в държавите-членки, не могат да имат по-високо съдържание от:- 10 мг за катрани в една цигара,- 1 мг за никотин в една цигара,- 10 мг за въглероден оксид в една цигара.2. За цигарите, произведени в Европейската общност и изнасяни от нея, като изключение, по отношение на посочената в параграф 1 дата, държавите-членки могат да започнат прилагането на максималните съдържания, определени в настоящия член, от 1 януари 2005 г., но трябва да го направят във всички случаи най-късно до 1 януари 2007 г.3. За Република Гърция, като временна дерогация, датата, визирана в параграф 1 за въвеждане на максималното съдържание на катрани в цигарите, произведени и пуснати в търговската мрежа на нейната територия, е 1 януари 2007 г.Член 4Измервателни методи1. Съдържанията на катран, никотин и въглероден оксид в цигарите се измерват въз основа на стандартите ISO 4387 за катраните, ISO 10315 за никотина и ISO 8454 за въглеродния оксид.Точността на надписите относно катраните и никотина, отбелязани върху потребителските опаковки, се проверява в съответствие със стандарт ISO 8243.2. Тестовете, визирани в параграф 1, се извършват или проверяват в опитни лаборатории, одобрени и наблюдавани от компетентните органи на държавите-членки.Държавите-членки изпращат на Комисията най-късно до 30 септември 2002 г., както и при всяка промяна, списък на одобрените лаборатории, като уточняват критериите за предоставяне на лиценз и използваните средства за контрол.3. Държавите-членки могат също така да изискват от производителите или вносителите на тютюн да извършват всякакъв друг тест, наложен от компетентните национални органи, с цел да се определи съдържанието на други вещества, които се отделят от техните тютюневи изделия, по марки и по видове, и с цел да се определят въздействията на тези други вещества върху здравето, като се взима под внимание, между другото, и опасността от пристрастяване, която те представляват. Държавите-членки могат също така да изискват тези тестове на бъдат извършени или проверени в одобрени опитни лаборатории, както е посочено в параграф 2.4. Резултатите от извършените тестове в съответствие с параграф 3 се представят на компетентните национални власти ежегодно. Държавите-членки могат да предвидят по-рядко огласяване на резултатите от тестовете, ако спецификациите на изделието не са променени. Извършените промени в спецификациите на това изделие се съобщават на държавите-членки.Държавите-членки осигуряват разпространението чрез всякакви подходящи средства на предадените в съответствие с настоящия член информации, за да информират потребителите, като се съобразяват със сведенията, представляващи търговска тайна, когато има такива.5. Държавите-членки съобщават всяка година на Комисията всички предадени данни и информации в съответствие с настоящия член, които Комисията взима под внимание при изготвяне на доклада, визиран в член 11.Член 5Етикетиране1. Надписът за съдържанието на катрани, никотин и въглероден оксид в цигарите, измерени в съответствие с член 4, се отпечатва върху една от тесните дълги страни на потребителската опаковка, на официалния език или официалните езици на държавата-членка, в която изделието се продава, така че да покрие най-малко 10 % от съответната повърхност.Това изискване е 12 % за държавите-членки с два официални езика и 15 % за държавите-членки с три официални езика.2. Всяка опаковка на тютюневи изделия, с изключение на тютюните за дъвчене и другите бездимни тютюневи изделия, задължително носи следните предупредителни надписи:а) общ предупредителен надпис:1. "Тютюнопушенето убива/може да убие" или2. "Тютюнопушенето сериозно уврежда вашето здраве и здравето на околните".Посочените по-горе общи предупредителни надписи следва да се редуват така че да се появяват редовно. Надписът се отпечатва върху една от широките страни на опаковката, както и върху всяка външна обвивка, с изключение на най-горната прозрачна обвивка, използвана при продажбата на дребно на изделието; иб) допълнителен предупредителен надпис от списъка в приложение I.Визираните по-горе допълнителни предупредителни надписи се редуват така че да се гарантира тяхното редовно появяване.Този предупредителен надпис се отпечатва на другата широка страна на опаковката и върху всяка външна обвивка, с изключение на най-горната прозрачна обвивка, използвана при продажбата на дребно на изделието.Държавите-членки могат да определят мястото върху посочените страни, на което да поставят задължителните предупредителни надписи, в зависимост от езиковите изисквания.3. Съгласно процедурата, предвидена в член 10, параграф 2, Комисията приема, веднага щом е възможно и не по-късно от 31 декември 2002 г., правила относно използването на цветни снимки или други илюстрации, показващи или обясняващи последиците от тютюнопушенето за здравето, така че да не бъдат нарушени разпоредбите, отнасящи се за вътрешния пазар.Когато държавите-членки изискват допълнителни предупредителни надписи под формата на цветни снимки или други илюстрации, последните трябва да отговарят на правилата, посочени по-горе.4. Тютюните за дъвчене, чието пускане в търговската мрежа е разрешено по силата на член 8, и бездимните тютюневи изделия носят следния предупредителен надпис:"Това тютюнево изделие може да увреди вашето здраве и да предизвика пристрастяване".Този предупредителен надпис е отпечатан на една от широките страни на опаковката, както и върху всяка външна обвивка, с изключение на най-горната прозрачна обвивка, използвана при продажбата на дребно на изделието.Държавите-членки могат да определят мястото на предупредителния надпис върху тази страна, в зависимост от езиковите изисквания.5. Общият предупредителен надпис, който се изисква съгласно параграф 2, буква а), както и специфичният предупредителен надпис, визиран в параграф 4, за бездимните тютюневи изделия и тези за дъвчене, покриват най-малко 30 % от външната повърхност на съответната страна на опаковката на тютюневото изделие, върху която то е отпечатано. Това изискване е 32 % за държавите-членки с два официални езика и 35 % за държавите-членки с три официални езика. Допълнителното предупреждение, визирано в параграф 2, буква б), покрива най-малко 40 % от външната част на съответната страна на опаковката, върху която е отпечатано. Това изискване е 45 % за държавите-членки с два официални езика и 50 % за държавите-членки с три официални езика.За опаковките, предназначени за изделия, различни от цигарите, чиято широка страна превишава 75 см2, повърхността на визираните в параграф 2 предупредителни надписи е най-малко 22,5 см2 за всяка страна. Тази повърхност става 24 см2 за държавите-членки с два официални езика и 26,25 см2 за държавите-членки с три официални езика.6. Текстът на предупредителните надписи и обозначенията за съдържанията, които се изискват по силата на настоящия член е:а) отпечатан с тъмен черен шрифт Helvetica на бял фон. За да се съобразят с езиковите изисквания, държавите-членки имат правото да изберат плътността на шрифта, при условие че размерът на шрифта, специфициран в тяхното законодателство е такъв, че да заема възможно най-голяма част от страната, предназначена за задължителния текст;б) с малки букви, с изключение на първата буква от съобщението и когато граматичните правила го изискват;в) центриран върху страната, на която трябва да бъде отпечатан текстът, успоредно на горния край на потребителската опаковка;г) за изделията, различни от визираните в параграф 4 — ограден с черна рамка с минимална дебелина 3 мм и максимална 4 мм, която по никакъв начин да не се застъпва с текста на предупредителния надпис или на информацията;д) отпечатан на официалния език или езиците на държавата-членка, в която изделието е пуснато в търговската мрежа.7. Текстовете, посочени в настоящия член, не могат да бъдат отпечатвани върху бандеролите на опаковките. Те се отпечатват така че да бъдат неподвижни и неизтриваеми, и по никакъв начин да не могат да бъдат скрити, замаскирани или отделени от други обозначения или изображения, или при отварянето на опаковката. По отношение на тютюневите изделия, различни от цигарите, текстовете могат да бъдат поставени върху стикери, при условие че те се прикрепват неподвижно.8. Държавите-членки могат да предвидят към предупредителните надписи, визирани в параграфи 2 и 4, извън оградения текст на предупредителните надписи, да бъде упоменат и техният автор.9. За да се осигури идентификацията и проследяването на изделията, върху опаковката се посочва партидният номер или друг еквивалент под всякаква подходяща форма, позволяваща да се идентифицира мястото и времето на производство.Техническите мерки за прилагането на тази разпоредба се приемат в съответствие с процедурата, предвидена в член 10, параграф 2.Член 6Други информации за изделието1. Държавите-членки изискват от производителите и вносителите на тютюневи изделия да им представят списък на всички съставки и техните количества, използвани при производството на тези тютюневи изделия за всяка марка и за всеки вид.Този списък е придружен от декларация, в която е изложена причината за включването на тези съставки в тютюневите изделия. Тя посочва тяхната функция и клас. Към списъка се добавят токсикологичните данни, с които разполага производителят или вносителят за тези съставки, при горене или без, в зависимост от случая, отнасящи се по-специално за последствията за здравето и ефекта на пристрастяване. Списъкът се съставя в низходящ ред според теглото на всяка включена в изделието съставка.Информациите, визирани в първата алинея, се предоставят ежегодно и за първи път най-късно на 31 декември 2002 г.2. Държавите-членки осигуряват разпространението чрез всякакви подходящи средства на предоставените съгласно настоящия член информации, с цел да информират потребителите. При все това, надлежно се съблюдава защитата на всяка информация за рецепта на специфично изделие, която представлява търговска тайна.3. Държавите-членки следят за огласяването на списъка на съставките за всяко изделие, в който са посочени съдържанията на катрани, никотин и въглероден оксид.4. Държавите-членки съобщават всяка година на Комисията всички данни и информации, визирани в настоящия член, която ще ги вземе под внимание при изготвянето на доклада, визиран в член 11.Член 7Обозначения на изделиетоОт 30 септември 2003 г., без да се засяга член 5, параграф 1, се забранява използването върху обвивката на тютюневите изделия на текстове, наименования, символи и знаци, или други маркировки, сочещи, че дадено тютюнево изделие е по-малко вредно от другите.Член 8Тютюн за дъвченеДържавите-членки забраняват пускането на пазара на тютюни за дъвчене, без да се накърняват разпоредбите на член 151 от Акта за присъединяване на Австрия, Финландия и Швеция.Член 9Мерки за адаптиранеСъгласно предвидената в член 10, параграф 2 процедура, Комисията предприема адаптирането към научно-техническия прогрес:а) на измервателните методи, предвидени в член 4, както и на свързаните с тях определения;б) на предупредителните надписи, отнасящи се за здравето, които следва да се поставят върху опаковките на тютюневите изделия, включени в приложение I и на периодичността на редуването на тези предупредителни надписи, отнасящи се за здравето;в) на маркировките за идентификация и проследяването на тютюневите изделия.Член 10Процедура за регламентиране1. Комисията се подпомага от комитет.2. При позоваване на настоящия параграф се прилагат членове 5 и 7 от Решение 1999/468/ЕО при спазване на разпоредбите на член 8 от него.Предвиденият в член 5, параграф 6 на Решение 1999/468/ЕО период е три месеца.3. Комитетът приема свой процедурен правилник.Член 11ДокладНай-късно до 31 декември 2004 г., а след това на всеки две години, Комисията представя на Европейския парламент, на Съвета и на Икономическия и социален комитет доклад за прилагането на настоящата директива.При изготвянето на доклада, посочен в първата алинея, Комисията се подпомага от научни и технически експерти, за да си осигурят всички съществуващи информации, които са ѝ необходими.При представянето на първия доклад, визиран в първата алинея, Комисията посочва по-специално елементите, които следва да бъдат преразгледани или развити, с оглед на напредъка на научно-техническите знания, включително изготвянето на международно признати правила и норми по отношение на изделията, като се обърне специално внимание:- на по-нататъшното намаляване на максимално допустимите съдържания, предвидени в член 3, параграф 1,- на евентуалните взаимозависимости между тези съдържания,- на подобренията, които следва да се направят относно предупредителните надписи, свързани със здравето — размер, разположение и формулировка,- на новите научно-технически информации относно етикетирането и отпечатването върху потребителските опаковки на цигарите на снимки или други илюстрации, показващи и обясняващи последствията от тютюнопушенето за здравето,- на методите, позволяващи една по-реална оценка и регламентиране на токсичността и вредното въздействие,- на определянето на ефекта на пристрастяване, което тези съставки могат да предизвикат,- на оценката на тютюневите изделия, които имат евентуалната способност да намалят вредното въздействие,- на развитието на стандартизирани методи за тестване, позволяващи да се измерят съдържанията на компоненти, различни от катраните, никотина и въглеродния оксид в цигарения дим,- на токсикологичните данни, които следва да бъдат поискани от производителите по отношение на съставките и на начина, по който те следва да бъдат тествани, за да могат органите на общественото здравеопазване да дадат оценка за тяхното използване,- на разработването на стандарти относно изделията, различни от цигарите, и по-специално тютюна за ръчно свиване на цигари.Докладът разглежда също така и връзките между изискванията за етикетиране, предвидени в член 5, и поведението на потребителите. Той е придружен от всички предложения за изменение на настоящата директива, които Комисията счита за необходими, с оглед адаптирането към настъпилите промени в развитието на тютюневите изделия, доколкото това се оказва необходимо за утвърждаването и функционирането на вътрешния пазар, и с оглед на всяко ново развитие, основано на научни факти и развитие на приетите норми за изделията в международен план.Член 12Общ списък на съставкитеВ рамките на първия доклад, визиран в член 11, най-късно до 31 декември 2004 г., и с оглед на доброто функциониране на вътрешния пазар, Комисията се приканва да представи, на базата на посочените в член 6 информации, предложение предвиждащо общ списък на разрешените съставки в тютюневите изделия, като по-специално се взима под внимание опасността от пристрастяване, която те представляват.Член 13Внос, продажба и консумация на тютюневи изделия1. Държавите-членки не могат поради съображения, свързани с ограничаването на съдържанието на катрани, никотин и въглероден оксид в цигарите, с предупредителните надписи за здравето и други обозначения или други изисквания на настоящата директива, да забраняват или да ограничават вноса, продажбата и консумацията на тютюневи изделия, които са в съответствие с на настоящата директива, с изключение на предприетите мерки за проверка на предоставените елементи в рамките на член 4.2. Настоящата директива не засяга възможността на държавите-членки да запазят или да приемат, при спазване на Договора, по-стриктни правила относно производството, вноса, продажбата и консумацията на тютюневи изделия, които те считат за необходими за защита на общественото здраве, стига тези правила да не нарушават установените с настоящата директива.3. По-специално, държавите-членки могат, докато бъде утвърден общият списък на съставките, посочен в член 12, да предвидят забрана за използване на съставките, които водят до засилване на ефекта на привикване към тютюневите изделия.Член 14Въвеждане в действие1. Без да се засяга първата алинея на член 15, държавите-членки въвеждат в сила законови, подзаконови и административни разпоредби, необходими, за да се съобразят с настоящата директива преди 30 септември 2002 г. Те незабавно информират Комисията за това.Когато държавите-членки приемат такива разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.2. Изделията, които не отговарят на разпоредбите на настоящата директива, могат все пак да бъдат пускани в търговската мрежа в продължение на една година след датата, посочена в параграф 1.3. Чрез дерогация от параграф 2, изделията, различни от цигарите, които не отговарят на разпоредбите на настоящата директива, могат все пак да бъдат пускани в търговската мрежа в продължение на две години след датата, посочена в параграф 1.4. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива.Член 15ОтмянаДирективи 89/622/ЕИО и 90/239/ЕИО се отменят, без да се засягат задълженията на държавите-членки относно крайните срокове за транспониране и прилагане на директивите, изброени в приложение III.Позоваванията на отменените директиви следва да се разбират като позовавания на настоящата директива и да се четат съгласно таблицата на съответствието, включена в приложение III.Член 16Влизане в силаНастоящата директива влиза в сила в деня на публикуването ѝ в Официален вестник на Европейските общности.Член 17АдресиранеАдресати на настоящата директива са държавите-членки.Съставено в Люксембург на 5 юни 2001 година.За Европейския парламентПредседателN. FontaineЗа СъветаПредседателL. Engqvist[1] ОВ С 150 Е, 30.5.2000 г., стр. 43 иОВ С 337 Е, 28.11.2000 г., стр. 177.[2] ОВ С 140, 18.5.2000 г., стр. 24.[3] ОВ С 226, 8.8.2000 г., стр. 5.[4] Становище на Европейския парламент от 14 юни 2000 г. (ОВ С 67, 1.3.2001 г., стр. 150), Обща позиция на Съвета от 31 юли 2000 г. (ОВ С 300, 20.10.2000 г., стр. 49) и Решение на Европейския парламент от 13 декември 2000 г. (все още непубликувано в Официален вестник). Решение на Европейския парламент от 15 май 2001 г. и Решение на Съвета от 14 май 2001 г.[5] ОВ L 359, 8.12.1989 г., стр. 1.[6] ОВ L 158, 11.6.1992 г., стр. 30.[7] ОВ L 137, 30.5.1990 г., стр. 36.[8] Член 26 от Регламент (ЕИО) № 2075/92 на Съвета от 30 юни 1992 г. за съвместната организация на пазара в сектора на необработения тютюн (ОВ L 215, 30.7.1992 г., стр. 70), изменен с Регламент (ЕО) № 1636/98, 20.7.1998 г. (ОВ L 210, 28.7.1998 г., стр. 23).[9] ОВ L 184 от 17.7.1999 г., стр. 23.--------------------------------------------------20010605ПРИЛОЖЕНИЕ IСписък на допълнителните предупредителни надписи, отнасящи се за здравето(посочени в член 5, параграф 2, буква б)1. Пушачите умират по-млади.2. Тютюнопушенето запушва артериите и предизвиква сърдечен инфаркт и мозъчен инсулт.3. Тютюнопушенето причинява рак на белия дроб.4. Тютюнопушенето по време на бременността уврежда здравето на вашето дете.5. Пазете децата: не ги принуждавайте да вдишват вашия дим.6. Вашият лекар или вашият фармацевт могат да ви помогнат да се откажете от тютюнопушенето.7. Тютюнопушенето води до силно пристрастяване.Не започвайте.8. Отказването от тютюнопушене намалява рисковете от смъртоносни сърдечни и белодробни заболявания.9. Тютюнопушенето може да причини бавна и мъчителна смърт.10. Потърсете помощ, за да спрете цигарите: (телефонен номер/пощенски адрес/интернет адрес/посъветвайте се с вашия лекар/фармацевт).11. Тютюнопушенето може да намали притока на кръв и да предизвика импотентност.12. Тютюнопушенето предизвиква състаряване на кожата.13. Тютюнопушенето може да увреди сперматозоидите и намалява оплодителната способност.14. Цигареният дим съдържа бензол, нитрозамини, формалдехид и циановодород.--------------------------------------------------20010605ПРИЛОЖЕНИЕ IIСрокове за транспониране и прилагане на отменените директиви(посочени в член 15)Директива | Срок за транспониране | Срок за прилагане |89/622/ЕИО (ОВ L 359, 8.12.1989 г., стр. 1) | 1 юли 1990 г. | 31 декември 1991 г. |31 декември 1992 г. |31 декември 1993г. |90/239/ЕИО (ОВ L 137, 30.5.1990 г., стр. 36) | 18 ноември 1991 г. | 31 декември 1992 г. [1] |31 декември 1997 г. [1] |31 декември 1992 г. [2] |31 декември 1998 г. [2] |31 декември 2000 г. [2] |31 декември 2006 г. [2] |92/41/ЕИО (ОВ L 158, 11.6.1992 г., стр. 30) | 1 юли 1992 г. | 1 юли 1992 г. |1 януари 1994 г. |31 декември 1994 г. |[1] За всички държави-членки с изключение на Гърция.[2] Изключение, приложимо единствено за Гърция.--------------------------------------------------20010605ПРИЛОЖЕНИЕ IIIТАБЛИЦА НА СЪОТВЕТСТВИЯТАНастояща директива | Директива 89/622/ЕИО, изменена с Директива 92/41/ЕИО | Директива 90/239/ЕИО |Член 1 | Член 1 | Член1 |Член 2, параграфи 1, 2 и 3 | Член 2, параграфи 1, 2 и 3 | Член 2, параграф 1 |Член 2, параграф 4 | Член 2, параграф 4 | |Член 2, параграф 5 | | |Член 3, параграф 1 | | Член 2, параграф 2 |Член 3, параграф 3 | | Член 2, параграф 3 |Член 4, параграф 1, първа алинея | Член 3, параграф 1 | Членове 3 и 4 |Член 4, параграф 1, втора алинея | Член 3, параграф 2 | |Член 4, параграфи 2 до 5 | | |Член 5, параграф 1 | Член 3, параграф 3 | |Член 5, параграф 2, първа алинея | Член 4, параграф 1 | |Член 5, параграф 2, първа алинея, буква а) | Приложение I | |Член 5, параграф 2, първа алинея, буква б) | Член 4, параграф 2а, буква а) | |Член 5, параграф 2, втора алинея | | |Член 5, параграф 4 | | |Член 5, параграф 5, първа алинея | Член 4, параграф 4 | |Член 5, параграф 5, втора алинея | Член 4, параграф 4 | |Член 5, параграф 6 | | |Член 5, параграф 7 | Член 4, параграф 5 | |Член 5, параграф 8 | | |Член 5, параграф 9 | | |Член 6 | | |Член 7 | | |Член 8 | Член 8, буква а) | |Член 9 | | |Член 10 | | |Член 11 | | |Член 12 | | |Член 13, параграф 1 | Член 8, параграф 1 | Член 7, параграф 1 |Член 13, параграф 2 | Член 8, параграф 2 | Член 7, параграф 2 |Член 14, параграф 1 | Член 9, параграф 1 | Член 8, параграф 1 |Член 14, параграф 2 | Член 9, параграф 2 | Член 8, параграф 2 |Член 14, параграф 3 | Член 9, параграф 1 | Член 8, параграф 3 |Член 15 | | |Член 16 | | |Член 17 | Член 10 | Член 9 |Приложение I | Приложение I | |Приложение II | | |Приложение III | | |--------------------------------------------------